寄題章漢直中虚堂
作者：周紫芝
朝代：宋

paragraphs: 谷以虚而應，樂以虚而出。
婦姑時勃蹊，作室坐自窒。
天地猶槖籥，用固不能屈。
學而不見道，方寸等暗室。
誰知道集虛，通一萬事畢。
推此以遊世，於道乃其一。
異哉子章子，妙悟造理窟。
何止學美身，虛静了不汩。
願君師心齋，守此能勿失。
室以虛生白，水以止鑑物。
此意似太漫，未免遭罵詘。
我亦取斯言，聊用自湔拂。